กรมปศุสัตว์ เตรียมส่งชุดเฉพาะกิจเคลื่อนที่ลงพื้นที่ควบคุมการแพร่ระบาดโรคปากและเท้าเปื่อยในโคนม
กรมปศุสัตว์ เตรียมส่งชุดเฉพาะกิจเคลื่อนที่ลงพื้นที่ควบคุมการแพร่ระบาดโรคปากและเท้าเปื่อยในโคนม จังหวัดสระบุรีนายสัตวแพทย์ชัยวัฒน์ โยธคล รองอธิบดีกรมปศุสัตว์ กล่าวว่า จากสถานการณ์การแพร่ระบาดของโรคปากและเท้าเปื่อยในโคนมที่จังหวัดสระบุรี จนทำให้มีโคนมตายแล้วกว่า 70 ตัว กรมปศุสัตว์จึงจัดสัตวแพทย์เคลื่อนที่ หรือชุดเฉพาะกิจลงพื้นที่ที่แก้ไขปัญหาดังกล่าวในวันนี้ โดยจะมีพิธีเปิดที่สหกรณ์โคนมไทยมิลค์ จำกัด อำเภอมวกเหล็ก จังหวัดสระบุรี ซึ่งชุดเฉพาะกิจจะลงพื้นที่สอบสวนข้อเท็จจริง พร้อมทั้งจัดตั้งศูนย์เฝ้าระวังและติดตามสถานการณ์อย่างใกล้ชิด เพื่อแก้ไขปัญหาให้แก่เกษตรกรอย่างรวดเร็ว รองอธิบดีกรมปศุสัตว์ กล่าวอีกว่า จะจัดตั้งวอร์รูมในพื้นที่ โดยการเซ็ตอัพระบบให้จังหวัดและชุดเฉพาะกิจที่ปฏิบัติงานในพื้นที่ได้เฝ้าระวังและติดตามสถานการณ์ รายงานผลการปฏิบัติงานทุกวัน เพื่อเราจะได้รับรู้รับทราบปัญหาร่วมกัน จะได้แก้ไขปัญหาให้แก่พี่น้องเกษตรได้อย่างรวดเร็ว แล้วก็ในเรื่องของการรักษาพยาบาลสัตว์ป่วย ไม่ว่าจะเป็นการฉีดยาปฏิชีวนะเพื่อรักษา นอกจากนั้นก็จะมีการให้คำแนะนำในการฟื้นฟูสุขภาพสัตว์ เพื่อให้สถานการณ์และการควบคุมโรคสงบโดยเร็วรองอธิบดีกรมปศุสัตว์ ยังขอความร่วมมือเกษตรกรให้ช่วยกันป้องกันการเกิดโรคปากและเท้าเปื่อยในโคนม โดยการฉีดวัคซีนให้แก่โคนมอย่างสม่ำเสมอ หมั่นดูแลสุขภาพโคมนมให้ได้รับอาหารอย่างเพียงพอร่างกายสมบูรณ์ มีการบริหารจัดการโรคเรือนให้มีอากาศปลอดโปร่ง ไม่ชื้นแฉะ พร้อมทั้งวางระบบความปลอดภัยทางชีวภาพ เช่น การจัดสร้างรั้วกั้นเป็นสัดส่วน ต้องมีการระบบการฆ่าเชื้อโรคสำหรับผู้ที่จะเข้า-ออกฟาร์ม แต่ถ้าหากป้องกันแล้วยังพบสัตว์ป่วยให้แจ้งปศุสัตว์ในพื้นที่โดยเร็วเพื่อแก้ปัญหาและควบคุมการแพร่ระบาดอย่างทันท่วงที พร้อมทั้งขอความร่วมมือเกษตรกรที่พบว่าโคนมของตนเองติดเชื้อโรค งดส่งนม เพื่อป้องกันเชื้อโรคติดไปกับถังนม หรือล้อรถส่งนมซึ่งเป็นสาเหตุของการแพร่กระจายเชื้อโรคไปในวงกว้าง